দেশকে বহু সাফল্য এনে দেওয়া দুই ক্রিকেট অধিনায়ককে পদ্মশ্রী সম্মানে ভূষিত করা হচ্ছে। ভারত সরকার আগেই নাম ঘোষণা করেছিল। আর নাম ঘোষণার পরেই গোটা দেশ জেনে যায় দু’ ক্রিকেট অধিনায়কের নাম। 
এত পর্যন্ত পড়ে অনেকেই মনে করতে পারেন, বিরাট কোহলি ও মহেন্দ্র সিংহ ধোনির কথা বলা হচ্ছে। এমনটা ভেবে থাকলে ভুল করবেন। বিরাট কোহলি তো পদ্ম সম্মান পাচ্ছেনই। রয়েছেন আর এক ভারত অধিনায়কও। তিনি ব্লাইন্ড ‘টিম ইন্ডিয়ার’ অধিনায়ক শেখর নায়েক। তাঁকেও পদ্মশ্রী সম্মানে ভূষিত করা হচ্ছে।  


ধোনির মতোই দু’টি বিশ্বকাপ দেশকে এনে দিয়েছেন শেখর নায়েক। ২০১২-য় বিশ্বকাপ জেতে ব্লাইন্ড টিম ইন্ডিয়া। ২০১৪-য় শেখরের নেতৃত্বে আরও একটি বিশ্বকাপ জেতে ভারত। এ হেন কৃতিত্বের জন্য অধিনায়ক শেখর নায়েককে পদ্মশ্রী দেওয়া হয়েছে। কোহলির পাশে তাঁকেও এবার বেছে নেওয়া হয়েছে পদ্মশ্রী তালিকায়। 
১৩ বছর ধরে দেশের হয়ে খেলছেন শেখর। দেশের হয়ে ৩২টি সেঞ্চুরি রয়েছে তাঁর। তিন ফরম্যাটেই দেশের হয়ে খেলেছেন শেখর। কর্নাটকের ছেলে শেখর ১৯৯৭-এ  প্রথম জাতীয় ব্লাইন্ড টিমে সুযোগ পান। তার পর থেকে সাফল্যের পর সাফল্য তিনি এনে দিয়েছেন দেশকে। তবে শেখর নায়েকের মতো দৃষ্টিহীন প্রতিভারা থেকে যান সবার আঁধারেই।